El programa del 8 de Març continua amb diferents conferències i xarrades
21 de març 2022

La programació dels actes del 8M continua durant esta setmana i la que ve amb tres activitats.

Este dimecres, 23 de març, organitzada per la Regidoria d’Igualtat de l’Ajuntament de Sagunt, tindrà lloc la conferencia _Las mujeres como sujeto político del feminismo_, impartida per Luisa Posada, Doctora en Filosofia i professora titular del Departament de Filosofia d’Historia de la Filosofia, Estètica i Teoria del Coneixement de la Universidad Complutense de Madrid. Pertany al Consejo del Instituto de Investigaciones Feministas de la mateixa universitat des de 1992, i ha sigut directora del “Magister en Estudios de las Mujeres” de la mateixa entre 2005 y 2008. Entre les seues publicacions destaquen els llibres _Sexo y Esencia. De esencialismos encubiertos y esencialismos heredados_ (Madrid, Horas y horas, 1998); _Sexo, vindicación y pensamiento. Apuntes de teoría feminista_ (Madrid, Huerga y Fierro, 2012); _Filosofía, crítica y (re)flexiones feministas_ (Madrid, Fundamentos, 2015).

Luisa Posada defensa que el subjecte polític prioritari del feminisme són les dones, ja que són estes qui han patit i patixen l'opressió i l'exclusió en la societat patriarcal en la qual vivim. Entén que les lluites identitàries han de ser aliades del feminisme en el seu interés comú, però sense permetre que es dissolga el subjecte polític del feminisme en eixes lluites. Considera també que la quarta ona del feminisme està girant fonamentalment sobre la violència sexual i reclama la consciència crítica de les jóvens que s'estan alçant contra esta violència.

Esta activitat serà en línia i començarà a les 19 hores. Es requerix d'inscripció prèvia en el correu electrònic: [inscripcionsdona@aytosagunto.es](mailto:inscripcionsdona@aytosagunto.es).

D'altra banda, el divendres 25 de març, a les 19 hores en la Sala d'actes del Centre Cívic del Port de Sagunt, tindrà lloc una xarrada sobre “Dones magrebines a Sagunt: una nova mirada. Elles prenen la paraula”, que estarà a càrrec de Fatna Abbassi, Khatima Chibani, Hajar el Abbass i Ibtissam Boukain.

Estes dones magrebines, residents a la nostra ciutat des de fa molts anys, contaran la seua pròpia experiència, personal, i la realitat de la migració femenina que cal visibilitzar i trencar amb l'ideari col·lectiu i estereotips i prejudicis que malgrat tot encara perduren. Esta activitat està organitzada per la Regidoria d'Igualtat i la Regidoria de Cooperació Internacional de l'Ajuntament de Sagunt.

Finalment, el dimarts 29 de març també hi haurà una altra xarrada, a les 19 h en la Sala d'actes del Centre Cívic del Port de Sagunt, titulada “De la Venus de Willendorf a les Kardashian, un recorregut per la insatisfacció corporal femenina”. Estarà a càrrec de Laura Alberola Osorio, nutricionista i psicòloga, i Noemí Esteller, nutricionista.

Durant esta xarrada, organitzada per la Regidoria d’Igualtat, es parlarà sobre qüestions com que és indubtable que a les dones els envolta la pressió de tindre un cos hegemònic. Això recau inevitablement en la seua nutrició: què mengem, quan ho mengem o amb qui, afectant la nostra mirada sobre nosaltres mateixes, la nostra imatge corporal, autoestima, alimentació i la salut en els seus tres pilars: física, psíquica i social. L'objectiu d'esta conferència és que totes puguem arribar a comprendre que esta pressió social no suma a la nostra salut i que cada cos és únic, singular, tots els cossos són diversos. Buscar encaixar en una norma, en un ideal, és violent i és una de les primeres coses que hem de començar a desconstruir.

La programació completa dels actes del 8M es pot consultar a través del següent [enllaç](https://www.aytosagunto.es/es/ayuntamiento/areas-y-servicios/bienestar-social/mujer/programa-8-de-marzo-dia-internacional-de-las-mujeres/).

![](/media/zm3hk1kr/c_8mcartel.jpg?width=587&height=830)

*   [](http://www.facebook.com/sharer.php?u=https://aytosagunto.es/va/actualitat/el-programa-del-8-de-marc-continua-amb-diferents-conferencies-i-xarrades/ "Facebook")
*   [](http://twitter.com/share?url=https://aytosagunto.es/va/actualitat/el-programa-del-8-de-marc-continua-amb-diferents-conferencies-i-xarrades/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-programa-del-8-de-marc-continua-amb-diferents-conferencies-i-xarrades/ "Linked In")
*   [](mailto:?body=https://aytosagunto.es/va/actualitat/el-programa-del-8-de-marc-continua-amb-diferents-conferencies-i-xarrades/)